stanford-oval/wikipedia huggingface dataset:
ไทยประกันชีวิต
ประวัติ > ยุคเริ่มต้นของประกันชีวิตในสยาม

การประกันชีวิตเริ่มเป็นที่รู้จักในสยามครั้งแรกในรัชสมัยพระบาทสมเด็จพระจุลจอมเกล้าเจ้าอยู่หัว ซึ่งทรงมีพระบรมราชานุญาตให้ผู้ประกอบการชาวต่างชาติพร้อมคณะฑูตพาณิชย์เข้ามาขยายกิจการธุรกิจประกันชีวิตในสยามได้เป็นครั้งแรก โดยมีบริษัท อีสต์ เอเชียติก ในฐานะตัวแทนของบริษัท เอควิตาเบิลประกันภัย จากกรุงลอนดอน ประเทศอังกฤษ เป็นบริษัทแรกเข้ามาดำเนินกิจการ โดยตั้งสำนักงานตัวแทนเสนอขายประกันชีวิตแบบตลอดชีพ และออกกรมธรรม์ฉบับแรกในชื่อ "ทอนไทน์" (Tonetine) ให้กับผู้ถือคนแรก คือ สมเด็จเจ้าพระยาบรมมหาศรีสุริยวงศ์ (ช่วง บุนนาค)
ต่อมาในปี พ.ศ. 2472 ในรัชสมัยพระบาทสมเด็จพระปกเกล้าเจ้าอยู่หัว ได้จัดตั้ง "กองควบคุมบริษัทประกันภัย" อยู่ภายใต้การดำเนินงานของกรมทะเบียนการค้า กระทรวงพาณิชย์และคมนาคม (ปัจจุบันแยกจากกรมพัฒนาธุรกิจการค้า กระทรวงพาณิชย์ ออกมาเป็นองค์กรอิสระภายใต้ชื่อ "สำนักงานคณะกรรมการกำกับและส่งเสริมการประกอบธุรกิจประกันภัย" หรือ คปภ.) ทำให้ธุรกิจประกันชีวิตเริ่มเป็นที่แพร่หลาย มีบริษัทประกันชีวิตจากต่างประเทศเข้ามาประกอบธุรกิจในสยามเป็นจำนวนมาก
ประวัติ > ก่อตั้งไทยประกันชีวิต

อย่างไรก็ตาม การดำเนินงานประกันชีวิตได้หยุดลงเมื่อเกิดสงครามโลกครั้งที่สอง เนื่องจากส่งผลให้เกิดการปิดกิจการ และขนทรัพย์สินกลับสู่สำนักงานหลักของแต่ละบริษัทในประเทศของตนของบริษัทประกันชีวิตจากต่างประเทศ ทำให้ผู้เอาประกันในประเทศไทยได้รับความเสียหายเป็นจำนวนมาก กลุ่มบุคลากรและข้าราชการชั้นผู้ใหญ่ในสมัยนั้นซึ่งเป็นชาวไทยทั้งหมด จึงแก้ปัญหาด้วยการร่วมก่อตั้งบริษัทประกันชีวิตของชาวไทยขึ้นเป็นครั้งแรก ภายใต้ชื่อ บริษัท ไทยประกันชีวิต จำกัด ด้วยทุนจดทะเบียน 1,000,000 บาท เมื่อวันที่ 22 มกราคม พ.ศ. 2485 โดยมีสัญลักษณ์แรกบนโลโก้ของไทยประกันชีวิตคือปราสาท และกระทรวงการคลังได้ออกหนังสืออนุญาตให้ประกอบธุรกิจประกันภัยเมื่อวันที่ 23 มีนาคม ปีเดียวกัน มีประธานกรรมการคนแรกคือเจ้าพระยาศรีธรรมาธิเบศ (จิตร ณ สงขลา)
ไทยประกันชีวิตมีสำนักงานใหญ่แห่งแรกตั้งอยู่ที่อาคารเลขที่ 25-27 ถนนเยาวราช ต่อมาในปี พ.ศ. 2500 ได้ย้ายสำนักงานใหญ่มาอยู่ที่อาคารสหธนาคาร เลขที่ 624 ถนนเยาวราช แขวงสัมพันธวงศ์ เขตสัมพันธวงศ์ (ปัจจุบันคือโรงพยาบาลสมิติเวช สาขาไชนาทาวน์) เป็นสำนักงานใหญ่แห่งที่ 2 และในปี พ.ศ. 2502 ได้ย้ายสำนักงานใหญ่มาอยู่ที่อาคารเลขที่ 8 บริเวณหัวมุมถนนราชดำเนิน แขวงบวรนิเวศ เขตพระนคร เป็นสำนักงานใหญ่แห่งที่ 3
ประวัติ > ปรับปรุงองค์กร

ในปี พ.ศ. 2513 ไทยประกันชีวิตปรับโครงสร้างองค์กรครั้งใหญ่ โดยวานิช ไชยวรรณ เข้าซื้อกิจการเพื่อปรับปรุงโครงสร้างและการบริหาร และนำอนิวรรตน์ กฤตยากีรณ เข้ามาวางรากฐานการบริหารองค์กร รวมทั้งปรับปรุงระบบงาน จนไทยประกันชีวิตมีความสมบูรณ์ในทุก ๆ ด้าน จนกลับมาเติบโตและประสบความสำเร็จอีกครั้ง รวมถึงเปลี่ยนตราสัญลักษณ์ของไทยประกันชีวิตจากปราสาทเป็นช้างเอราวัณ และต่อมาในปี พ.ศ. 2515 ได้ย้ายสำนักงานใหญ่ไปอยู่ที่อาคารอื้อจื่อเหลียง ถนนพระรามที่ 4 แขวงสีลม เขตบางรัก เป็นสำนักงานใหญ่แห่งที่ 4 โดยขณะนั้นมีพนักงานอยู่ 40 คน และเป็นบริษัทประกันชีวิตแห่งแรกที่นำคอมพิวเตอร์มาประยุกต์ใช้ในการปฏิบัติงาน จากนั้นในปี พ.ศ. 2522 ไทยประกันชีวิตได้เผยแพร่โฆษณาตัวแรกในชุด "บันไดแห่งความมั่นคง"
ประวัติ > บริษัทประกันชีวิตยอดขายมากที่สุดของไทย

ในปี พ.ศ. 2526 อนิวรรตน์ กฤตยากีรณ ประธานกรรมการในขณะนั้น ลาออกจากไทยประกันชีวิตด้วยเหตุผลเรื่องสุขภาพ ศาสตราจารย์ ประยูร จินดาประดิษฐ์ จึงเข้ามาดำรงตำแหน่งประธานกรรมการแทน และปีนี้ไทยประกันชีวิตประสบความสำเร็จในการดำเนินธุรกิจ โดยเป็นบริษัทประกันชีวิตที่มียอดขายรวมมากที่สุดในประเทศไทย ด้วยจำนวนเบี้ยประกันรวม 1,339 ล้านบาท มากกว่าไทยสมุทรประกันชีวิต ที่เป็นบริษัทประกันชีวิตที่มียอดขายรวมมากที่สุดในประเทศไทยในช่วงก่อนหน้านั้น ซึ่งปีนั้นได้เบี้ยประกันรวม 1,299 ล้านบาท
ในปี พ.ศ. 2527 ไทยประกันชีวิตได้ปรับปรุงโครงสร้างการบริหารงานให้ทันสมัย มีการแบ่งการบริหารงานออกเป็นฝ่ายต่าง ๆ และเป็นบริษัทประกันชีวิตแห่งแรกที่รับชำระเบี้ยประกันผ่านธนาคารพาณิชย์ รวมทั้งดัดแปลงสัญลักษณ์ช้างเอราวัณให้เป็นลายเส้นที่สื่อความหมายถึงความมั่นคง ซึ่งต่อมากลายเป็นสัญลักษณ์ที่เป็นภาพจำของไทยประกันชีวิตมาจนถึงปัจจุบัน โดยสัญลักษณ์นี้ปรากฏออกสู่สาธารณะเป็นครั้งแรกในโฆษณาชุด "ออมเงิน ออมชีวิต" ซึ่งเผยแพร่ในปีเดียวกัน
ในปี พ.ศ. 2529 อภิรักษ์ ไทพัฒนกุล ซึ่งเป็นกรรมการผู้ช่วยผู้จัดการของไทยประกันชีวิตมาตั้งแต่ พ.ศ. 2518 ขยับขึ้นมาดำรงตำแหน่งกรรมการผู้จัดการใหญ่คนใหม่ โดยมีผลงานคือการพัฒนาระบบคอมพิวเตอร์ออนไลน์ที่ทำให้ไทยประกันชีวิตเป็นบริษัทประกันชีวิตแห่งแรกที่เชื่อมต่อกันผ่านระบบออนไลน์ได้ทุกสาขาทั่วประเทศ โดยช่วงนั้นไทยประกันชีวิตต้องแข่งขันกับเอไอเอ บริษัทประกันชีวิตที่มียอดขายมากที่สุดในเอเชีย มากกว่าไทยประกันชีวิตตั้งแต่ปี พ.ศ. 2526 และยิ่งทิ้งห่างมากขึ้นในทุก ๆ ปี
ในปี พ.ศ. 2530 ไทยประกันชีวิตเป็นบริษัทประกันชีวิตแห่งแรกของโลกที่ได้รับกรมธรรม์ประกันชีวิตทหาร ภายใต้กรมธรรม์ประกันภัยหมู่แบบ "ภัยสงคราม" เพื่อมอบความคุ้มครองแก่ทหารในสังกัดกองทัพบกไทย
ประวัติ > การดำเนินงานในสำนักงานใหญ่แห่งปัจจุบัน

ในปี พ.ศ. 2532 ไทยประกันชีวิตเปิดอาคารสำนักงานใหญ่แห่งที่ 5 และเป็นแห่งปัจจุบัน ที่ความสูง 24 ชั้น สร้างด้วยงบประมาณมูลค่ามากกว่า 500 ล้านบาท ตั้งอยู่บนถนนรัชดาภิเษก แขวงดินแดง เขตดินแดง กรุงเทพมหานคร และเป็นปีแรกที่ไทยประกันชีวิตมีผู้เอาประกันชีวิตมากกว่า 1,000,000 ราย และต่อมาในปี พ.ศ. 2534 ไทยประกันชีวิตพัฒนาระบบออนไลน์คอมพิวเตอร์ไปยังสาขาขนาดใหญ่ในเขตภูมิภาค
ประวัติ > 50 ปี ไทยประกันชีวิต

ในปี พ.ศ. 2535 ไทยประกันชีวิตดำเนินงานครบ 50 ปี ได้จัดสร้างพระพุทธรูปบูชา และเหรียญพระไพรีพินาศ "ญสส." จำนวนทั้งหมด 84,000 องค์ โดยสมเด็จพระญาณสังวร สมเด็จพระสังฆราช สกลมหาสังฆปรินายก เสด็จมาเป็นองค์ประธานในการประกอบพิธีพุทธาภิเษก และเททองหล่อพระพุทธรูป
ในปี พ.ศ. 2538 ไทยประกันชีวิตจัดตั้งมูลนิธิไทยประกันชีวิต เพื่อมุ่งเน้นการทำกิจกรรมบำเพ็ญเพื่อสังคมและสาธารณประโยชน์ในด้านต่าง ๆ แก่สังคม
ในปี พ.ศ. 2539 ไทยประกันชีวิตวางเครือข่าย Thai Life Intranet ผ่านวงจรเช่าพิเศษ (Leased line) เชื่อมโยงระหว่างสำนักงานใหญ่และสาขา เพื่อให้การส่งผ่านข้อมูลเป็นไปอย่างรวดเร็ว พร้อมทั้งจัดทำโปรแกรมซอฟต์แวร์สื่อผสม Thai Life Always Ahead บรรจุลงในแล็ปท็อป เพื่อให้ตัวแทนฝ่ายขายใช้เป็นสื่อในการขยายตลาด และเข้าหาลูกค้าได้อย่างสะดวกมากขึ้น
ในปี พ.ศ. 2540 ไทยประกันชีวิตเปิดเว็บไซต์ https://www.thailife.com/ ทั้งภาษาไทยและภาษาอังกฤษ เพื่อเผยแพร่ประวัติบริษัท การดำเนินงาน และข่าวสารของไทยประกันชีวิต และจัดทำระบบเสียงตอบรับอัตโนมัติ (Interactive Voice Response; IVR) เพื่อให้บริการสอบถามข้อมูลสินไหมทางโทรศัพท์แก่ฝ่ายขาย
ประวัติ > ได้รับพระราชทานพระครุฑพ่าห์

วันที่ 24 มีนาคม พ.ศ. 2541 สำนักพระราชวังออกประกาศว่า พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ พระราชทานพระครุฑพ่าห์แก่ไทยประกันชีวิต เพื่อเป็นบริษัทในพระองค์ ในฐานะที่ดำเนินงานด้วยความซื่อสัตย์สุจริต มีความมั่นคงทางการเงิน และบำเพ็ญสาธารณประโยชน์อย่างต่อเนื่อง โดยได้รับพระราชทานพร้อมกับอีก 2 บริษัท คือ เอสโซ่ (ประเทศไทย) และเครือเจริญโภคภัณฑ์
ในปี พ.ศ. 2542 ไทยประกันชีวิตบริษัทประกันชีวิตแห่งแรกที่ให้บริการฮอตไลน์ ในชื่อ "ไทยประกันชีวิตฮอตไลน์" โดยให้บริการช่วยเหลือฉุกเฉินทางการแพทย์และการเดินทางตลอด 24 ชั่วโมง ในทุกพื้นที่ทั่วโลก ทุกกรมธรรม์ แก่ผู้เอาประกันที่ถือกรมธรรม์รายบุคคลทุกราย โดยไม่เสียค่าใช้จ่ายเพิ่มเติม
ในปี พ.ศ. 2545 ไทยประกันชีวิตดำเนินงานครบ 60 ปี จึงมีการขยายบริการพิเศษมากมาย และ พ.ศ. 2548 ไทยประกันชีวิตได้ขยายความคุ้มครองประกันชีวิตแก่กำลังพลในสังกัดกองทัพเรือที่ปฏิบัติภารกิจใน 3 จังหวัดชายแดนภาคใต้ และเริ่มให้บริการ "ไทยประกันชีวิตอีซี่เพย์" ซึ่งเป็นบริการการชำระเบี้ยประกันผ่านช่องทางต่าง ๆ
ประวัติ > การขยายบริการ

ในปี พ.ศ. 2549 ไทยประกันชีวิตเริ่มให้บริการ "ไทยประกันชีวิต Check Up" เพื่ออำนวยความสะดวกแก่ลูกค้าให้ได้รับการตรวจสุขภาพจากสถานพยาบาลที่มีมาตรฐานสูง
ในปี พ.ศ. 2551 ไทยประกันชีวิตออกสัญญา "ตะกาฟุล" เพื่อเป็นทางเลือกในการออมตามหลักศาสนาอิสลามเพิ่มเติมของมุสลิม และเป็นบริษัทประกันชีวิตแห่งแรกที่เปิดเครือข่ายศูนย์ดูแลสิทธิประโยชน์แก่ผู้เอาประกัน (Center Network) ในทุกสาขา
ในปี พ.ศ. 2552 ไทยประกันชีวิตเป็นบริษัทประกันชีวิตแห่งแรกที่ออกกรมธรรม์เพื่อคุ้มครองชีวิตบุตรตั้งแต่แรกเกิดในชื่อกรมธรรม์ "ก้าวแรก" โดยปรากฏครั้งแรกในโฆษณาความยาว 2 นาที ที่มีการนำเด็กพิการจำนวน 30 คนมาร้องเพลง เคเซราเซรา ให้กับแม่ของพวกเขาได้ฟัง ซึ่งเผยแพร่เมื่อวันที่ 30 กันยายน และต่อมากลายเป็นโฆษณาที่ได้รับความนิยมตัวหนึ่งของไทยประกันชีวิต
ในปี พ.ศ. 2553 ไทยประกันชีวิตเริ่มให้บริการ iService เพื่อให้ผู้เอาประกันตรวจสอบข้อมูลกรมธรรม์ของตนผ่านเว็บไซต์ และยังตั้งศูนย์บริการข้อมูลตัวแทน เพื่อเป็นศูนย์กลางในการให้บริการข้อมูลแก่ฝ่ายขาย รวมถึงเปิดสาขาพาราไดซ์ พาร์ค เป็นศูนย์บริการลูกค้าแห่งแรกภายในศูนย์การค้า เพื่อให้บริการด้านธุรกรรมต่าง ๆ  โดยได้เตรียมเครื่องดื่มและอินเทอร์เน็ตไว้ให้บริการฟรี ส่งผลให้ปัจจุบันไทยประกันชีวิตมีสาขาบริการจำนวน 309 แห่ง
ประวัติ > แปรสภาพเป็นบริษัทมหาชนจำกัด

ในปี พ.ศ. 2555 เป็นปีที่ไทยประกันชีวิตดำเนินงานครบ 70 ปี โดยในวันที่ 28 พฤษภาคม บริษัท ไทยประกันชีวิต จำกัด ได้แปรสภาพเป็นบริษัทมหาชนจำกัดในชื่อ บริษัท ไทยประกันชีวิต จำกัด (มหาชน) เพื่อให้เป็นไปตามพระราชบัญญัติประกันชีวิต (ฉบับที่ 2) พ.ศ. 2551 ที่กำหนดให้บริษัทประกันชีวิตแปรสภาพเป็นบริษัทมหาชนจำกัดให้แล้วเสร็จภายใน 5 ปี นับตั้งแต่วันบังคับใช้ แต่การแปรสภาพของไทยประกันชีวิตในครั้งนี้ยังไม่ได้จดทะเบียนในตลาดหลักทรัพย์แห่งประเทศไทยแต่อย่างใด เนื่องจากไทยประกันชีวิตในขณะนั้นมีเงินกองทุนมากกว่าที่กฎหมายกำหนด จึงยังไม่มีความต้องการทำการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชนแต่อย่างใด ส่งผลให้ไทยประกันชีวิตยังอยู่ภายใต้การกำกับของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เช่นเดิม และไม่มีผลกระทบต่อผู้เอาประกัน รวมถึงสิทธิต่าง ๆ ตามกรมธรรม์ด้วย
ประวัติ > ประกันมีคืน

ไทยประกันชีวิตเป็นบริษัทประกันชีวิตแห่งแรกที่คืนเบี้ยประกันให้แก่ผู้เอาประกันเมื่อไม่มีการเคลม โดยเริ่มในปี พ.ศ. 2554 ด้วยการเปิดตัวแผนประกันชีวิต "มีคืน" เริ่มจากแผนประกันอุบัติเหตุ "ไม่เคลม มีคืน" โดยคืนเบี้ยประกันปีสุดท้าย จากนั้นในปี พ.ศ. 2555 ได้ขยายมาใช้กับแผนประกันสุขภาพโรคมะเร็ง "ไม่มะเร็ง มีคืน" โดยมอบความคุ้มครองกรณีตรวจพบเป็นมะเร็ง และในปี พ.ศ. 2556 ได้ขยายมาใช้กับแผนประกันสุขภาพอื่น ๆ โดยคืนเบี้ยประกันในปีสุดท้ายหากไม่มีการเรียกร้องค่าสินไหม เช่น "ไม่ค้าง มีคืน" และ "ไม่มีโรค มีคืน" เป็นต้น
ประวัติ > การขยายธุรกิจ

ในปี พ.ศ. 2556 ไทยประกันชีวิตได้จัดทำหนังสืออิเล็กทรอนิกส์ เพื่อเผยแพร่ข้อมูลข่าวสารผ่านสื่อสิ่งพิมพ์ต่าง ๆ ของไทยประกันชีวิตให้แก่ผู้เอาประกันและคนทั่วไป และช่วยส่งเสริมการขยายตลาดของฝ่ายขาย ต่อมาเมื่อวันที่ 26 กรกฎาคม ครอบครัวไชยวรรณ ผู้ถือหุ้นใหญ่ของบริษัท ได้ขายหุ้น 15% เป็นเงินประมาณ 750 ล้านดอลลาร์สหรัฐ หรือประมาณ 21,000 ล้านบาท ให้กับบริษัทประกันชีวิต เมจิ ยาสุดะ ของประเทศญี่ปุ่น
วันที่ 7 เมษายน พ.ศ. 2557 ไทยประกันชีวิตได้ปรับแก้สัญลักษณ์ใหม่ โดยนำสัญลักษณ์ช้างเอราวัณลายเส้นออก จัดวางอักษรคำว่า "ไทยประกัน" ให้มีขนาดใหญ่เพื่อสร้างการจดจำ เติมเส้นสีแดงระหว่างคำว่า "ไทยประกัน" และ "ชีวิต" รวมถึงปรับลดโทนสีจากสีน้ำเงินเข้มเป็นสีเซรูเลี่ยน บลู เพื่อความทันสมัย ปรับรูปทรงเป็นสี่เหลี่ยมขนมเปียกปูนเพื่อแสดงถึงความมุ่งมั่น และเปลี่ยนสโลแกนเป็น "คิด เคียงข้าง ทุกชีวิต" โดยก่อนหน้านั้น 4 วัน ได้ออกโฆษณาตัวใหม่ในชุด "Unsung Hero" เพื่อประชาสัมพันธ์โลโก้ใหม่ของไทยประกันชีวิต และสร้างแรงบันดาลใจในการทำความดี ซึ่งต่อมาโฆษณาตัวนี้ได้รับการแชร์มากที่สุดเป็นอันดับ 9 ของโลก ในปี พ.ศ. 2558 และฟิลิป คอตเลอร์ บิดาแห่งการตลาดยุคใหม่ ได้นำภาพยนตร์โฆษณาชุดนี้เป็นหนึ่งในกรณีศึกษาในหนังสือ Marketing for Competitiveness : Asia to the World in the Age of Digital Consumers ซึ่งมีเนื้อหาที่กล่าวถึงการทำตลาดในยุคที่มีการแข่งขันอย่างไร้ขอบเขตและขีดจำกัด
ในปี พ.ศ. 2562 ไทยประกันชีวิตได้ขยายการดำเนินธุรกิจไปยังประเทศในภูมิภาคเอเชียตะวันออกเฉียงใต้ ผ่านการเข้าร่วมทุนในบริษัท ซีบีประกันชีวิต จำกัด จากประเทศพม่า ในสัดส่วน 35% โดยเปิดตัวเมื่อวันที่ 5 พฤศจิกายน ทำให้ไทยประกันชีวิตเป็นบริษัทประกันชีวิตในอาเซียนแห่งแรกที่ขยายสู่ตลาดพม่า ในลักษณะการถือหุ้นในบริษัทประกันชีวิตท้องถิ่น
ในปี พ.ศ. 2563 ไทยประกันชีวิตได้พัฒนาโปรแกรมประยุกต์ "TLI" เพื่อขยายบริการธุรกรรมประกันชีวิตให้สามารถเข้าถึงข้อมูลกรมธรรม์ พร้อมรายละเอียดความคุ้มครองได้ในทุกพื้นที่ตลอดเวลา รวมถึงมีอีกหลากหลายฟังก์ชันการใช้งาน
วันที่ 4 มกราคม พ.ศ. 2564 อภิรักษ์ ไทพัฒนกุล กรรมการและประธานเจ้าหน้าที่บริหารของไทยประกันชีวิตในขณะนั้นเสียชีวิตลง ไทยประกันชีวิตจึงปรับโครงสร้างองค์กร โดยไชย ไชยวรรณ บุตรชายของวาณิช ซึ่งขณะนั้นเป็นกรรมการผู้จัดการใหญ่ ได้ขึ้นมาดำรงตำแหน่งประธานเจ้าหน้าที่บริหารควบอีกตำแหน่งหนึ่ง
วันที่ 1 กุมภาพันธ์ พ.ศ. 2565 ไทยประกันชีวิตได้ปรับโครงสร้างองค์กรเพื่อปรับรูปแบบการทำงานให้ทันสมัยมากขึ้น โดยไชย ไชยวรรณ ดำรงตำแหน่งกรรมการและประธานเจ้าหน้าที่บริหาร เพื่อบริหารไทยประกันชีวิตในภาพรวม และแต่งตั้ง เคียน ฮิน ลิม เป็นผู้จัดการใหญ่ รับผิดชอบการพัฒนาผลิตภัณฑ์ บริหารความเสี่ยง และขยายธุรกิจ
ประวัติ > จดทะเบียนในตลาดหลักทรัพย์แห่งประเทศไทย

ในวันที่ 15 ตุลาคม พ.ศ. 2564 ไทยประกันชีวิตได้ยื่นแบบแสดงรายการข้อมูลและร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ เพื่อทำการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน (IPO) ก่อนเข้าจดทะเบียนในตลาดหลักทรัพย์แห่งประเทศไทย ในกลุ่มอุตสาหกรรมธุรกิจการเงิน หมวดธุรกิจประกันภัยและประกันชีวิต ในชื่อหลักทรัพย์ TLI เพื่อดำเนินธุรกิจตามวิสัยทัศน์ใหม่ คือ "มุ่งสู่การเป็นบริษัทประกันชีวิตแห่งความยั่งยืน" โดยมีบริษัทหลักทรัพย์เกียรตินาคินภัทร และบริษัทหลักทรัพย์โนมูระ พัฒนสิน เป็นที่ปรึกษาทางการเงิน และผู้จัดการการจัดจำหน่ายและรับประกันการจำหน่ายร่วม โดยหนังสือชี้ชวนมีผลบังคับใช้เมื่อวันที่ 24 มิถุนายน พ.ศ. 2565 ระหว่างนี้เมื่อวันที่ 2 ธันวาคม พ.ศ. 2564 คปภ. ออกประกาศอนุญาตให้บุคคลที่ไม่มีสัญชาติไทยถือหุ้นในไทยประกันชีวิตได้ถึงไม่เกิน 49% และเมจิ ยาสุดะ สามารถถือหุ้นในไทยประกันชีวิตได้มากกว่า 10% เพื่อให้สอดคล้องกับการเสนอขายหุ้นแก่ประชาชนทั่วไปเป็นครั้งแรก ที่มีการเสนอขายแก่นักลงทุนในต่างประเทศด้วย ซึ่งได้ประกาศลงในราชกิจจานุเบกษาเมื่อวันที่ 8 กุมภาพันธ์ พ.ศ. 2565
TLI ได้ทำการระดมทุนสาธารณะโดยการเสนอขายหุ้นครั้งแรกให้แก่สาธารณชนที่ราคาหุ้นละ 16 บาท เมื่อวันที่ 29 มิถุนายน - 6 กรกฎาคม โดยเสนอขายจำนวน 2,155,068,900 หุ้น ประกอบด้วยหุ้นสามัญเพิ่มทุนจำนวน 850,000,000 หุ้น, หุ้นเดิมที่เสนอขายโดยบริษัท วี.ซี.สมบัติ จำกัด (บริษัทของครอบครัวไชยวรรณ) จำนวน 1,166,575,300 หุ้น และหุ้นเดิมที่เสนอขายโดย Her Sing (H.K.) Limited จำนวนไม่เกิน 138,493,600 หุ้น นอกจากนี้ บล.เกียรตินาคินภัทร ยังพิจารณาจัดสรรหุ้นส่วนเกิน (Greenshoe) ให้แก่นักลงทุนอีกจำนวน 161,630,000 หุ้น เพื่อนำเงินไปรักษาระดับราคาหุ้นในช่วง 30 วันแรก นับตั้งแต่ TLI จดทะเบียนในตลาดหลักทรัพย์แห่งประเทศไทย ซึ่งหากรวมหุ้นส่วนเกินนี้ จำนวนหุ้นที่เสนอขายจะมีจำนวน 2,316,368,900 หุ้น รวมมูลค่าเสนอขายทั้งหมด 34,481,102,400 - 37,067,182,400 บาท ถือเป็นบริษัทจดทะเบียนที่มีมูลค่าเสนอขายมากที่สุดในปี พ.ศ. 2565 รวมถึงมากที่สุดในหมวดธุรกิจประกันภัยและประกันชีวิต นับตั้งแต่เปิดตลาดหลักทรัพย์แห่งประเทศไทย และมากที่สุดในเอเชียตะวันออกเฉียงใต้ตั้งแต่ปี พ.ศ. 2543 อีกด้วย นอกจากนี้ยังทำสัญญาจำหน่ายหุ้นจำนวน 1,158,359,000 หุ้น ให้แก่นักลงทุนสถาบันที่เป็นนักลงทุนหลักโดยเฉพาะเจาะจง (Cornerstone Investors) ที่จองซื้อทั้งในและต่างประเทศอีก 18 ราย
ในที่สุด บริษัท ไทยประกันชีวิต จำกัด (มหาชน) (TLI) ก็ได้เข้าจดทะเบียนและประกอบพิธีเปิดการซื้อขายหลักทรัพย์วันแรก (First Trading Day) ในตลาดหลักทรัพย์แห่งประเทศไทยเมื่อวันที่ 25 กรกฎาคม พ.ศ. 2565
และเนื่องในโอกาสครบรอบ 80 ปีในปีเดียวกัน ไทยประกันชีวิตได้รวบรวมโฆษณาของตนซึ่งจัดทำขึ้นเนื่องจากการตระหนักถึงคุณค่าของชีวิต ความรัก และมนุษย์ ผ่านแนวคิด "ให้รักดูแลชีวิต" และสร้างอารมณ์ร่วมให้กับผู้ชม จนได้รับการนิยามว่าเป็น "โฆษณารักเรียกน้ำตา" (Sadvertising) โดยฟิลิป คอตเลอร์ นักการตลาดระดับโลก จำนวน 11 เรื่องในช่วง 20 ปีล่าสุด มาให้ผู้ชมได้รับชมอีกครั้งผ่านยูทูบเพลย์ลิสต์ "The Original Sadvertising"
รายชื่อประธานกรรมการ

เจ้าพระยาศรีธรรมาธิเบศ (จิตร ณ สงขลา) (พ.ศ. 2485-2491)
พลตรี พระเจ้าวรวงศ์เธอ พระองค์เจ้าวรรณไวทยากร กรมหมื่นนราธิปพงศ์ประพันธ์ (พ.ศ. 2492-2497)
พลตำรวจเอก เผ่า ศรียานนท์ (พ.ศ. 2497-2501)
พลตรี ศิริ สิริโยธิน (พ.ศ. 2501-2506)
จอมพล ถนอม กิตติขจร (พ.ศ. 2506-2514)
นายสุกิจ นิมมานเหมินท์ (พ.ศ. 2514-2519)
นายอรุณ ทัพพะรังสี (พ.ศ. 2519-2523)
นายอนิวรรตน์ กฤตยากีรณ (พ.ศ. 2523-2526)
นายประยูร จินดาประดิษฐ์ (พ.ศ. 2526-2535)
พลตำรวจโท สำเนา วิทิศวรการ (พ.ศ. 2536-2538)
ท่านผู้หญิงสุมาลี จาติกวณิช (พ.ศ. 2538-2540)
นายอรุณ เผ่าสวัสดิ์ (พ.ศ. 2540-2543)
นางวีณา เชิดบุญชาติ (พ.ศ. 2543-2548)
นายประเสริฐ สมะลาภา (พ.ศ. 2548-2550)
พลเอก เพิ่มศักดิ์ พวงสาโรจน์ (พ.ศ. 2550-2553)
นายวานิช ไชยวรรณ (พ.ศ. 2554-2561)
พลเอก วินัย ภัททิยกุล (พ.ศ. 2562-ปัจจุบัน)
ผู้ถือหุ้นรายใหญ่

ข้อมูล ณ วันที่ 14 มีนาคม พ.ศ. 2567
| 0 | 1 | 2 | 3 |
| --- | --- | --- | --- |
| ลำดับที่ | รายชื่อผู้ถือหุ้น | จำนวนหุ้นสามัญ | สัดส่วนการถือหุ้น |
| 1 | บริษัท วี.ซี.สมบัติ จำกัด | 5,818,273,600 | 50.81% |
| 2 | N.C.B.TRUST LIMITED-CBNA LDN MEIJI YASUDA LIFE G-A 091 | 1,946,500,000 | 15.00% |
| 3 | HER SING (H.K.) LIMITED | 641,156,000 | 5.60% |
| 4 | BNP PARIBAS SINGAPORE BRANCH | 221,000,000 | 1.93% |
| 5 | บริษัท ไทยเอ็นวีดีอาร์ จำกัด | 214,434,367 | 1.87% |
แหล่งข้อมูลอื่น

เว็บไซต์อย่างเป็นทางการ
| ด ค กบริษัทจดทะเบียนในตลาดหลักทรัพย์แห่งประเทศไทย (SET)  หมวดธุรกิจการเงิน |
| --- | --- |
ธนาคาร:  ธนาคารกรุงศรีอยุธยา (BAY)  ธนาคารกรุงเทพ (BBL)  ธนาคารซีไอเอ็มบีไทย (CIMBT)  ธนาคารกสิกรไทย (KBANK)  ธนาคารเกียรตินาคินภัทร (KKP)  ธนาคารกรุงไทย (KTB)  แอล เอช ไฟแนนซ์เชียล กรุ๊ป (LHFG)  เอสซีบี เอกซ์ (SCB)  ทุนธนชาต (TCAP)  ทิสโก้ไฟแนนเชียลกรุ๊ป (TISCO)  ธนาคารทหารไทยธนชาต (TTB) 
เงินทุนและหลักทรัพย์:  อิออน ธนสินทรัพย์ (AEONTS)  อะมานะฮ์ (AMANAH)  ซินเนอร์เจติค ออโต้ เพอร์ฟอร์มานซ์ (ASAP)  เอเซียเสริมกิจลีสซิ่ง (ASK)  เอเซีย พลัส กรุ๊ป โฮลดิ้งส์ (ASP)  บริหารสินทรัพย์ กรุงเทพพาณิชย์ (BAM)  บียอนด์ (BYD)  คันทรี่ กรุ๊ป โฮลดิ้งส์ (CGH)  เชฎฐ์ เอเชีย (CHASE)  ชโย กรุ๊ป (CHAYO)  ตะวันออกพาณิชย์ลีสซิ่ง (ECL)  เอฟเอ็นเอส โฮลดิ้งส์ (FNS)  ฟินันเซีย ไซรัส (FSS)  โกลเบล็ก โฮลดิ้ง แมนเนจเม้นท์ (GBX)  กรุ๊ปลีส (GL)  เฮงลิสซิ่ง แอนด์ แคปปิตอล (HENG)  ไอเอฟเอส แคปปิตอล (IFS)  เจ เอ็ม ที เน็ทเวอร์ค เซอร์วิสเซ็ส (JMT)  กรุงไทยคาร์เร้นท์ แอนด์ ลีส (KCAR)  เคจีไอ (KGI)  บัตรกรุงไทย (KTC)  เอ็มเอฟซี (MFC)  ไมด้า ลิสซิ่ง (ML)  เมย์แบงก์ (MST)  เมืองไทย แคปปิตอล (MTC)  เน็คซ์ แคปปิตอล (NCAP)  ภัทรลิสซิ่ง (PL)  เอส 11 กรุ๊ป (S11)  ศักดิ์สยามลิสซิ่ง (SAK)  ศรีสวัสดิ์ คอร์ปอเรชั่น (SAWAD)  ศรีสวัสดิ์ แคปปิตอล 1969 (SCAP)  เอสจี แคปปิตอล (SGC)  สตาร์ มันนี่ (SM)  ตงฮั้ว โฮลดิ้ง (TH)  ราชธานีลิสซิ่ง (THANI)  เงินติดล้อ (TIDLOR)  ฐิติกร (TK)  ทรีนีตี้ วัฒนา (TNITY)  ยูโอบี เคย์เฮียน (UOBKH)  เอ็กซ์สปริง แคปปิตอล (XPG) 
ประกันภัยและประกันชีวิต:  อลิอันซ์ อยุธยา แคปปิตอล (AYUD)  กรุงเทพประกันภัย (BKI)  กรุงเทพประกันชีวิต (BLA)  บางกอกสหประกันภัย (BUI)  จรัญประกันภัย (CHARAN)  อินทรประกันภัย (INSURE)  เคดับบลิวไอ (KWI)  เมืองไทยประกันภัย (MTI)  นวกิจประกันภัย (NKI)  สินมั่นคงประกันภัย (SMK)  ไทยกรุ๊ป โฮลดิ้งส์ (TGH)  ไทยรับประกันภัยต่อ (THRE)  ไทยรีประกันชีวิต (THREL)  ทิพย กรุ๊ป โฮลดิ้งส์ (TIPH)  ไทยประกันชีวิต (TLI)  ทีคิวเอ็ม อัลฟา (TQM)  ไทยเศรษฐกิจประกันภัย (TSI)  ประกันภัยไทยวิวัฒน์ (TVI)
รีพับลิกเรเคิดส์

| รีพับลิกเรเคิดส์ |
| --- | --- |
ตราสัญลักษณ์ที่ใช้ตั้งแต่เดือนพฤศจิกายน 2012
บริษัทแม่: ยูนิเวอร์แซลมิวสิกกรุป
ก่อตั้ง: 1995; 30 ปีที่แล้ว (1995) (เดิม) 2012; 13 ปีที่แล้ว (2012) (เปิดใหม่)
ผู้ก่อตั้ง: มอนเต ลิปแมน (CEO) เอเวอรี ลิปแมน (ประธาน)
ปิดกิจการ: 2006; 19 ปีที่แล้ว (2006) (เดิม)
จัดจำหน่าย: ยูนิเวอร์แซลมิวสิกกรุป
แนวเพลง: หลากหลาย
ประเทศต้นกำเนิด: สหรัฐ
ที่ตั้ง: นครนิวยอร์ก รัฐนิวยอร์ก สหรัฐ
เว็บไซต์: republicrecords.com
รีพับลิกเรเคิดส์ (อังกฤษ: Republic Records) เป็นค่ายเพลงอเมริกันในนครนิวยอร์ก เจ้าของภายใต้ยูนิเวอร์แซลมิวสิกกรุป (ยูเอ็มจี) ก่อตั้งโดยเอเวอรี ลิปแมน และมอนเต ลิปแมน ในฐานะค่ายเพลงอิสระในปี 1995 และถูกซื้อกิจการโดยยูเอ็มจีในปี 2000 รีพับลิกเคยเป็นค่ายภายใต้บริษัทยูนิเวอร์แซลมอทาวน์เรเคิดส์ และเปลี่ยนชื่อเป็น ยูนิเวอร์แซลรีพับลิกเรเคิดส์ หลังจากมีการปรับโครงสร้างองค์กรในปี 2006 ได้กลับมาใช้ชื่อเดิมในปี 2012
ศิลปิน

ในปี 2020 รายชื่อศิลปินภายใต้สังกัดรีพับลิกเรเคิดส์ในปัจจุบัน ได้แก่ อารีอานา กรานเด, เดรก, เจมส์ เบย์, คิด คัดดี้, ฟลอเรนซ์แอนด์เดอะแมชชีน, จอห์น เมลเลนแคมป์, จูเลีย ไมเคิลส์, โพสต์ มาโลน, ออฟมอนสเตอส์แอนด์เมน, เลียม เพย์น, แบล็กแซ็บบาธ, เฮลี สไตน์เฟลด์, เทย์เลอร์ สวิฟต์, สตีวี วันเดอร์, โคนัน เกรย์, โจนาสบราเทอร์ส ดีเอ็นซีอี และอื่น ๆ นอกจากนี้รีพับลิกยังได้เซ็นสัญญากับศิลปินอื่น ๆ มากมายภายใต้ความร่วมมือกับค่ายเพลงอื่น เช่น บรัชไฟร์เรเคิดส์ (แจ็ค จอห์นสัน), เอ็กซ์โอ (เดอะวีกเอนด์), คาซาบันกาเรเคิดส์ (ลินด์ซีย์ โลแฮน, มิคา, ทีเอสโต), แคชมันนีเรเคิดส์ (เดรก และนิกกี มินาจ), ยังมันนีเอนเตอร์เทนเมนต์ (ลิล เวย์น และนิกกี มินาจ), ฮอลลีวูดเรเคิดส์ (เซ็นเดยา), ลาวาเรเคิดส์ (เจสซี เจ และลอร์ด), มังกีเร็นชเรเคิดส์ (เพิร์ลแจม), ร็อกเนชัน (เจเดน สมิธ) และอื่น ๆ
ค่ายเพลงอื่น ๆ ที่เกี่ยวข้อง

อเมริกันเรเคิดดิงส์
แอนติ- (จัดจำหน่าย)
อะแวร์เรเคิดส์
บิกฮิตมิวสิก (จัดจำหน่ายสำหรับ ทีบายที)
บิกมะชีนเลเบลกรุป
บีเอ็มอีเรเคิดดิงส์
บรัชไฟร์เรเคิดส์
คาซาบันกาเรเคิดส์
แคชมันนีเรเคิดส์
แคสโตรมิวสิก
คิวบ์เอนเตอร์เทนเมนต์ (จัดจำหน่ายสำหรับ ไอเดิล)
ฮอลลีวูดเรเคิดส์
อิมพีเรียลมิวสิก
อินเดียป็อปมิวสิก
อินเตอร์เนชันแนลร็อกสตาร์เรเคิดส์
เจวายพีเอนเตอร์เทนเมนต์ (จัดจำหน่ายสำหรับ ทไวซ์, สเตรย์คิดส์ และอิดจี)
ลาวาเรเคิดส์
โลมาวิสตาเรเคิดดิงส์
เน็กซ์แพลตโตเอนเตอร์เทนเมนต์ (จัดจำหน่าย)
โนอีโมชัน
ไอแอมพิงก์โปรดักชันส์จำกัด (จัดจำหน่ายเฉพาะผลงานที่มีลิขสิทธิ์โดยศิลปินของพิงก์ไฟร์เดย์เรเคิดส์)
เซอร์จิคอลสไทรคเรเคิดส์ (จัดจำหน่าย)
เอสอาร์ซีเรเคิดส์
เทย์เลอร์สวิฟต์โปรดักชัน (จำหน่ายเฉพาะลิขสิทธิ์ของเทย์เลอร์ สวิฟต์)
ทีอาร์เอนเตอร์เทนเมนต์ (จัดจำหน่ายสำหรับ ไทร์บี)
เอ็กซ์โอ
ยังมันนีเอนเตอร์เทนเมนต์
แหล่งข้อมูลอื่น

เว็บไซต์ทางการ
ปราสาทเปเลช

| ปราสาทเปเลช |
| --- | --- |
ปราสาทเปเลช
th
ข้อมูลทั่วไป
สถาปัตยกรรม: เรอแนซ็องส์ใหม่
เมือง: ซีนายา
ประเทศ: ประเทศโรมาเนีย
พิกัด:  45°21′35″N 25°32′34″E﻿ / ﻿45.35984°N 25.54265°E﻿ / 45.35984; 25.54265
เริ่มสร้าง: 1873
แล้วเสร็จ: 1914
ค่าก่อสร้าง: 16,000,000 ทองเลวู (ราว 120 ล้านดอลลาร์สหรัฐในปัจจุบัน) – ค่าก่อสร้างเมื่อเปิดใช้ในปี 1883
ลูกค้า: พระเจ้าการอลที่ 1 แห่งโรมาเนีย
เจ้าของ: ราชสำนักโรมาเนีย
การออกแบบและการก่อสร้าง
สถาปนิก: โยฮันเนิส ชุลทซ์ คาร็อล เบ็นเน็ช กาแร็ล ลีมัน
ปราสาทเปเลช (โรมาเนีย: Castelul Peleș, ออกเสียง: [kasˈtelul ˈpeleʃ] ไฟล์:Ro-Castelul Peleș.ogg) เป็นวังทรงเรอแนซ็องส์ใหม่ในเทือกเขาคาร์เพเทียน ใกล้กับเมืองซีนายา เทศมณฑลปราฮอวา ประเทศโรมาเนีย ก่อสร้างขึ้นระหว่างปี 1873 ถึง 1914 เปิดใช้ครั้งแรกในปี 1883 โดยสร้างถวายแด่พระเจ้าการอลที่ 1 แห่งโรมาเนีย ปัจจุบันปราสาทเปิดให้เข้าชมแก่สาธารณะ โดยมีสามราคาซึ่งมีชั้นต่าง ๆ ของอาคารเพิ่มเติมตามราคาค่าตั๋ว
เดิมทีมีการเสนอแปลนก่อสร้างอยู่สามแปลนโดยคัดลอกแบบมาจากปราสาทอื่น ๆ ในยุโรปตะวันตก พระเจ้าการอลที่ 1 ทรงปฏิเสธทุกแบบเนื่องจากขาดความดั้งเดิมและค่าก่อสร้างสูงเกินไป จนกระทั่งโยฮันเนิส ชุลทซ์ สถาปนิกชาวเยอรมัน เสนอแปลนก่อสร้างที่มีความดั้งเดิมและเข้ากับรสนิยมของพระองค์ โดยมีลักษณะเป็นวังแบบแอลป์ผสมผสานองค์ประกอบของยุโรปแบบคลาสสิก ส่วนใหญ่มาจากความวิจิตรแบบอิตาลีและสุนทรียภาพแบบเยอรมนีบนเส้นของศิลปะสมัยฟื้นฟูศิลปวิทยา การออกแบบยังนำร่วมโดยสถาปนิกคาร็อล เบ็นเน็ช มีการต่อเติมภายหลังอีกในปี 1893 ถึง 1914 โดยกาแร็ล ลีมัน สถาปนิกชาวเช็ก ผู้ออกแบบหอคอยต่าง ๆ รวมถึงหอคอยกลางซึ่งมีความสูง 66 เมตร (217 ฟุต) ลีมันยังเป็นผู้ควบคุมการก่อสร้างของปราสาทเปลีชอร์ซึ่งสร้างขึ้นใกล้กันในภายหลัง
ศิวกร ภูอุดม

ผู้ตัดสินฟุตบอลชาวไทย
| 0 | 1 | 2 | 3 |
| --- | --- | --- | --- |
ชื่อเต็ม:  ศิวกร ภูอุดม
วันเกิด:  26 พฤศจิกายน พ.ศ. 2530 (37 ปี) จังหวัดสมุทรสาคร ประเทศไทย
ในประเทศ
| ปี |  ลีก |  หน้าที่ |  |
| พ.ศ. 2555– |  ไทยลีก |  ผู้ตัดสิน |  |
| พ.ศ. 2556 |  ไชนีสซูเปอร์ลีก |  ผู้ตัดสิน |  |
ระหว่างประเทศ
| ปี |  ลีก |  หน้าที่ |  |
| พ.ศ. 2556– |  รายชื่อของฟีฟ่า |  ผู้ตัดสิน |  |
ศิวกร ภูอุดม หรือ เปาโค้ช (26 พฤศจิกายน พ.ศ. 2530 – ) เป็นผู้ตัดสินฟุตบอลชาวไทย เขาเป็นผู้ตัดสินในไทยลีก, ไชนีสซูเปอร์ลีก และการแข่งระดับนานาชาติอื่น ๆ ซึ่งใน พ.ศ. 2566 ทางสหพันธ์ฟุตบอลนานาชาติ (ฟีฟ่า) เลือกเขาให้เป็นหนึ่งในผู้ตัดสินอย่างเป็นทางการของการแข่งฟุตบอลโลก รุ่นอายุไม่เกิน 20 ปี 2023 ในตำแหน่งผู้ตัดสินวีเออาร์
ทั้งนี้ ศิวกรได้เป็นผู้ตัดสินระดับฟีฟ่าอีลิตใน พ.ศ. 2556
การทำหน้าที่ตัดสิน > การแข่งขันของฟีฟ่า

| 2023 FIFA U-20 World Cup – Argentina> Date | 2023 FIFA U-20 World Cup – Argentina> Match | 2023 FIFA U-20 World Cup – Argentina> Location | 2023 FIFA U-20 World Cup – Argentina> Venue | 2023 FIFA U-20 World Cup – Argentina> Round | 2023 FIFA U-20 World Cup – Argentina> Role |
| --- | --- | --- | --- | --- | --- |
| 21 May 2023 |  ไนจีเรีย –  สาธารณรัฐโดมินิกัน | Mendoza | Estadio Malvinas Argentinas | Group stage | VAR |
| 22 May 2023 |  แกมเบีย –  ฮอนดูรัส | Mendoza | Estadio Malvinas Argentinas | Group stage | VAR |
| 26 May 2023 |  เอกวาดอร์ –  ฟีจี | Santiago del Estero | Estadio Único Madre de Ciudades | Group stage | VAR |